กองทุนประกันวินาศภัยพบสื่อ เผยผลการดำเนินงานรอบปี 2568 และทิศทางแผนงานปี 2569

เมื่อวันพุธที่ 3 ธันวาคม 2568 กองทุนประกันวินาศภัยได้จัดโครงการ “กองทุนประกันวินาศภัยพบสื่อมวลชน ประจำปี 2568” ณ ห้องบอลรูม 1 ชั้น 2 โรงแรมชาเทรียม แกรนด์ กรุงเทพ เพื่อเผยแพร่ผลการดำเนินงานตามภารกิจในรอบปี 2568 และรายงานสถานการณ์การชำระหนี้ตามสัญญาประกันภัยให้ประชาชนได้รับทราบอย่างถูกต้องและครบถ้วน รวมถึงทิศทางการดำเนินงานตามแผนงานที่จะขับเคลื่อนต่อในปี 2569 เพื่อเสริมสร้างความเชื่อมั่นให้ประชาชน และผู้มีส่วนเกี่ยวข้องในธุรกิจประกันวินาศภัย

ผลการดำเนินงานประจำปี 2568

ในปี 2568 กองทุนประกันวินาศภัยได้ปฏิบัติงานในฐานะผู้ชำระบัญชีของบริษัทที่ถูกเพิกถอนใบอนุญาตประกอบธุรกิจประกันวินาศภัย และบริหารจัดการภาระหนี้จากบริษัทที่ถูกเพิกถอนใบอนุญาตฯ รวมจำนวน 8 บริษัท แบ่งเป็นบริษัทที่ได้รับผลกระทบจากสถานการณ์การแพร่ระบาดของโรคโควิด-19 จำนวน 5 บริษัท และบริษัทก่อนช่วงการระบาดอีก 3 บริษัท โดยมีข้อมูลตลอดปี 2568 ดังนี้

1. กองทุนประกันวินาศภัยได้ขออนุมัติจ่ายเงินให้แก่เจ้าหนี้ซึ่งมีสิทธิได้รับชำระหนี้ที่เกิดจากการเอาประกันภัยปี 2568 รวมทั้งสิ้น 29,882 คำขอ คิดเป็นวงเงินประมาณ 1,333 ล้านบาท อย่างไรก็ตาม ยังมีภาระหนี้ที่ต้องดำเนินการ ต่ออีกประมาณ 790,000 ราย รวมมูลค่าประมาณ 70,000 ล้านบาท

2. กองทุนประกันวินาศภัยได้ยื่นเรื่องบริษัท บมจ.เจ้าพระยาประกันภัย เข้าสู่กระบวนการล้มละลายแล้วในปี 2568

3. เร่งรัดกระบวนการชำระบัญชีเกี่ยวกับการจำหน่ายทรัพย์สินทั่วประเทศ ในส่วนสังหาริมทรัพย์ ได้ร้อยละ 95

4. ด้านภารกิจประชาสัมพันธ์และการให้ความรู้แก่ประชาชน กองทุนประกันวินาศภัยได้จัดโครงการสื่อสารเชิงรุกทั้งในส่วนภูมิภาคและส่วนกลางจำนวนมากถึง 12 ครั้ง มีผู้เข้าร่วมรวม 1,065 ราย และมีระดับความพึงพอใจเฉลี่ยสูงถึงร้อยละ 94.29 ซึ่งสะท้อนถึงความสำเร็จในการสร้างการรับรู้และความเข้าใจ

นอกจากนี้ กองทุนประกันวินาศภัยยังได้รับคะแนนประเมินคุณธรรมและความโปร่งใสจากคณะกรรมการป้องกันและปราบปรามการทุจริตแห่งชาติ (ป.ป.ช.) สูงถึง 91.69 คะแนน สะท้อนถึงความมุ่งมั่นในการยกระดับมาตรฐานการบริหารงานภาครัฐให้สอดคล้องกับหลักธรรมาภิบาล

แผนการดำเนินงานประจำปี 2569

สำหรับปี 2569 กองทุนประกันวินาศภัยคาดว่าจะสามารถเร่งรัดการพิจารณาคำทวงหนี้อีกไม่น้อยกว่า 3 แสนราย พร้อมทั้งมีแผนดำเนินโครงการบำรุงระบบคุ้มครองสิทธิเจ้าหนี้ เพื่อสร้างเสถียรภาพในการปฏิบัติงานและสนับสนุน การให้บริการแก่ประชาชนอย่างมีประสิทธิภาพ นอกจากนี้ กองทุนประกันวินาศภัยอยู่ระหว่างดำเนินการจัดจ้างที่ปรึกษาเพื่อการบริหารภาระหนี้และเพื่อให้การดำเนินงานสามารถขับเคลื่อนได้อย่างต่อเนื่องและมีเสถียรภาพ รวมถึงเร่งจำหน่ายอสังหาริมทรัพย์ของบริษัทที่ถูกเพิกถอนใบอนุญาตฯ ทั้งนี้ กองทุนประกันวินาศภัยยังคาดว่าจะมีการยื่นเรื่องบริษัท ที่ถูกเพิกถอนใบอนุญาตประกอบธุรกิจประกันวินาศภัยเข้าสู่กระบวนการตามกฎหมายเพิ่มได้อีก 1 บริษัทในปี 2569